AlexejDobrolubov/national_council_slovak_2010 huggingface dataset:
60. schôdza NR SR - 5.deň - B. popoludní
Dátum: 2022-03-22
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

62. Ďakujem za slovo, pán predsedajúci. Pán poslanec Ledecký, vy ste vo svojom vystúpení vyzdvihol zástupcov samospráv a dobrovoľníkov, že akú prácu odvádzajú na hraniciach, aj čo sa týka humanitárnej krízy. Naozaj mnohí prehliadajú to, akú skutočne dobrú prácu odvádza štát, či už policajti, hasiči, colníci, ale aj zahraničné štátne zložky, či už českí policajti a iní príslušníci. Ja som bol na hranici viackrát, nielen vo Vyšnom Nemeckom, ale aj vo Veľkých Slamenciach, bol som v sobotu vo Vyšnom Nemeckom a vo veľkokapacitnom centre v Michalovciach. Pán minister, naozaj chcem sa vám poďakovať, skutočne to funguje veľmi dobre, teraz keď ste otvorili to veľkokapacitné centrum v Michalovciach, sú tam zabezpečené ubytovanie, strava, tlmočníci, detské zóny či už interiérové, aby sa deti mohli hrať aj vonku. Je tam naozaj koordinovaná doprava, preprava osôb, takže je to naozaj veľmi dobré. Niektoré problémy, ktoré sa vyskytli na začiatku, je to aj tým, že Slovensko naozaj na takúto veľkú vlnu nebolo pripravené. Vezmite si, že Riaditeľstvo hraničnej a cudzineckej polície vybaví na východnej na slovensko-ukrajinskej hranici ročne okolo 800-tisíc ľudí, my sme mali nápor 250-tisíc ľudí za 20 dní. Je to obrovská tlaková vlna, na ktorú Slovensko nebolo pripravené ani personálne, ani technicky, ani materiálne. Takže preto to nebola ľahká úloha pre štát, ja som veľmi rád, že, pán minister, vy aj osobne pán premiér neriadite ten, túto krízu spoza stola v Bratislave, ale ste na hranici opakovane medzi ľuďmi v teréne, čo mnohí vítajú veľmi dobre, že sa snažíte tieto problémy riešiť, ktoré sa vyskytujú, priamo na mieste. Myslím si, že je to cesta do pekla, ak v takejto kritickej situácii sa budeme všetci navzájom obviňovať, kto robí viac, kto robí menej. Myslím si, že všetci sa musia spojiť, lebo naozaj aj túto humanitárnu krízu zneužili niektoré samosprávy na vlastnú sebaprezentáciu politickú, ale naozaj sú ľudia, ktorí odvádzajú dobrú prácu, či už v štátnej správe, samospráve, aj dobrovoľníci, a práve tá pomoc by nás mala spájať a posúvať dopredu, a nie rozdeľovať. Ďakujem.
58. schôdza NR SR - 1.deň - A. dopoludnia
Dátum: 2022-02-18
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

87. Ďakujem za slovo, pán predsedajúci. Celá táto kauza okolo odvolania ministra sa točí vlastne okolo elitných vyšetrovateľov a kajúcnikov, ktorí sú zo strany opozície spochybňovaní vo všetkých smeroch. Ale jedna je veľmi dôležitá vec, to ste povedal vy, pán minister, že vlastne kajúcnici, ktorí dnes vypovedajú voči iným, to už je jedno, či činiteľom štátnej správy a funkcionárom, boli to vaši nominanti, či pán Makó, pán Imrecze. To sú vaši nominanti. To znamená, že vaši ľudia vypovedajú voči vašim ľuďom. Ďalší dôležitý fakt zdôraznil pán minister, že elitní vyšetrovatelia tam boli aj za Kaliňáka. To nie sú dovezení politickí nominanti OĽANO alebo iných strán, sú to vyšetrovatelia, ktorí doteraz boli na týchto stoličkách, len sme im skutočne rozviazali ruky. Robia si len svoju prácu, nič iné. Vy sa snažíte v spoločnosti navodiť dojem, že je to vlastne politický tlak. To nie je politický tlak. Títo ľudia vypovedajú pod ťarchou dôkazov a vlastného svedomia, nie pod politickým tlakom. Do basy ich dostali vyšetrovatelia, ktorí tam boli za Kaliňáka, a vypovedajú na nich ľudia, ktorí sú vaši nominanti.
55. schôdza NR SR - 9.deň - A. dopoludnia
Dátum: 2022-02-16
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

32. Ja len ďakujem všetkým rečníkom za ich faktické poznámky. Dôvod, prečo som bol... vystúpil, je ten, aby aj ľudia, ktorí sledujú túto rozpravu, pochopili, že tá nelegálna migrácia a problém azylantov nie je tak vypuklý, ako sa snažia niektorí rečníci prezentovať, pretože naozaj na Slovensku, páni, je ročne len 300 žiadateľov o azyl a dostane ho minimálne... minimálny počet žiadateľov, len okolo desať. A čo sa týka demografickej krivky, áno, máte pravdu, je to problém a musíme sa všetci zamerať na, na mladé rodiny, podporovať rodiny a takto vytvárať dobré zázemie, aby tí Slováci tu zostávali, neodchádzali preč, pretože naozaj je pravda, že v súčasnosti máme na Slovensku okolo 150-tisíc cudzincov, ktorí tu majú či už trvalý, alebo prechodný pobyt, zväčša tu pracuje okolo 50-tisíc Ukrajincov, 16-tisíc Srbov. A to je práve kvôli tomu, že naši ľudia vlastne migrujú preč do zahraničia, odchádzajú za prácou, potom nám chýbajú tu a na to sa máme zamerať. Myslím, že v tom sa všetci zhodneme. Ale zase nemôžme vytvárať škandál na tom, že ak štát pomôže ročne nejakým 300 žiadateľom o azyl po dobu šiestich mesiacov, naopak, v tomto zákone je aj tá zmena, že doteraz žiadatelia o azyl sa mohli zapojiť do pracovného procesu po deviatich mesiacoch. Teraz túto lehotu Ministerstvo vnútra skracuje, aby tí ľudia, ktorí chcú zostať pracovať na Slovensku, aby už mohli pracovať po šiestich mesiacoch. Toto je ďalšia pozitívna zmena tohto zákona. Ďakujem veľmi pekne.
55. schôdza NR SR - 9.deň - A. dopoludnia
Dátum: 2022-02-16
Poslanec: Potocký, Milan (OĽANO)
Druh vystúpenia: Vystúpenie v rozprave

16. Ďakujem za slovo, pán predsedajúci. Vážené kolegyne, kolegovia, pôvodne som neplánoval vystúpiť, ale očakával som, že tento zákon zneužijete na sebaprezentáciu a úplne, by som povedal, neférovým spôsobom ho vyložíte verejnosti. Mňa veľmi mrzí, že v tejto miestnosti hovoria o nelegálnej migrácii a o azylantoch ľudia, ktorí v živote možno ani nelegálneho migranta nevideli. Ja som sa tejto téme, páni, venoval roky. Na rozdiel od vás som viackrát navštívil Útvar policajného zaistenia v Sečovciach pre cudzincov, Riaditeľstvo hraničnej a cudzineckej polície v Sobranciach, oddelenie hraničnej kontroly na slovensko-ukrajinskej hranici, takisto Záchytný tábor v Humennom a dovolím si povedať, že aspoň som trošku pričuchol k nelegálnej migrácii a k azylantom. A čo ste nepovedali verejnosti, je to, že tento zákon o azyle má vlastne, jeho hlavná zmena je o tom, že doteraz sme čerpali peniaze pre azylantov z Fondu pre azyl, migráciu a integráciu, z peňazí Európskej únie. Tieto peniaze na niekoľko mesiacov, keď tento fond nebude funkčný, stratíme a to znamená, že ak nenájdeme finančné prostriedky vo vlastnom rozpočte, tak sa nám budú azylanti motať kde, páni, a nelegálni migranti? Po uliciach? Budú na staniciach? (Reakcia z pléna.) No, ale to je realita, pán poslanec. To je realita. Vy keď nenájdete finančné prostriedky na to, aby sme tých ľudí umiestnili v špeciálnych zariadeniach, kde majú byť, tak potom budú sa nám voľne potulovať po uliciach? Toto vy chcete? A viete, o akej sume sa bavíme? Tu strašíte ľudí, že neviem koľko pôjde z rozpočtu. Ide o 60-tisíc eur na rok 2022. Na ďalšie roky, 2023, ’24: 130-tisíc eur. Vy stále tu rozprávate v rozprave, ako keby hordy nelegálnych imigrantov a utečencov zaplavovali Slovensko. Sám dobre viete, že kontinuálne takmer každý rok je približne 300 žiadateľov o azyl na Slovensku. A azyl dostane možno 20 ľudí - max... 20-30. To je podľa vás nejaká horda migrantov, ktorá tu vlastne oberá štát a rozpočet o veľké finančné prostriedky? Je to absolútny nezmysel. Takže... Za ďalšie. Hovoríte o solidárnosti. Keby ste bol niekedy v záchytnom tábore, tak by ste videl matky s deťmi na rukách, ktorí prichádzajú z utečeneckých krajín, kde im ide o život, a nemajú nič, pán Mazurek, nič, len holý život. Choďte do záchytného tábora v Humennom. Uvidíte tam ix matiek, ako tam držia za rúčky deti malé, majú ročné deti na rukách, nemajú nič. Ušli pred smrťou, pred hladom, pred vyhrážkami. A my týchto ľudí máme nechať napospas osudu, keď prídu sem na Slovensko? A za ďalšie. Nestrašte ľudí, pre nelegálnych migrantov, azylantov Slovensko nie je zasnúbená zem, pokračujú ďalej. Pokračujú ďalej. To nemá zmysel, s vami debatovať. Dobre, ďakujem veľmi pekne.
55. schôdza NR SR - 6.deň - B. popoludní
Dátum: 2022-02-10
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

187. Ďakujem, pán predsedajúci. Začnem od konca. Pán poslanec Marek Šefčík, súhlasím s tebou, poznám veľa prípadov mladých ľudí, korí prepadli drogám a nie je dobré týchto ľudí len nazývať, že to sú feťáci, húliči. Častokrát sú za tým ťažké ľudské príbehy a osudy a týmto ľuďom je potrebné pomôcť v čo najširšej miere a nielen ich trestať. A tak, ako som povedal, práve to je úlohou polície - rozlíšiť dílerov od bežných užívateľov a podľa toho takým spôsobom aj pristupovať. A čo sa týka pána poslanca Tarabu, tá zlá sociálna situácia tu nie je rok, dva. Tu nejdem zvaľovať teraz na žiadne vlády ani predchádzajúce, ale je to, je to tak, že žijeme v systéme, ktorý vlastne rozšíril tú drogovú trestnú činnosť, vidíte sami, že mladí ľudia nemajú dnes ideály u vzdelaných ľudí, u intelektuálov, ale v podstate sa im stali rôzni grázli. Ich hlavnou modlou sa stali peniaze a prachy a častokrát sú potom sklamaní a takto aj končí. A čo sa týka polície, ja tiež nie som zástanca toho, aby rôzne záťahy či už voči drogovým dílerom, alebo ľudí, ktorí páchajú majetkovú tresnú činnosť, alebo trestné činy, aby to bolo nejakým divadlom alebo cirkusom. Ale zase viete, keď tu niekto vyrabuje milióny eur, tak zase sa nemôžme tváriť a pristupovať k týmto ľuďom ako keby k nejakým principálom a jednať v rukavičkách. Proste práve kvôli týmto ukradnutým miliónom eur sa mnohí dnes ľudia majú zle na Slovensku, a práve preto prežívajú biedu a majú sa ťažko. Pretože niektorí ľudia si tuná nabaľujú vrecká.
48. schôdza NR SR - 8.deň - A. dopoludnia
Dátum: 2021-11-02
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

63. Ďakujem za slovo. Mňa troška zarazilo, pán poslanec, že ste sa ohradili voči pánovi podpredsedovi Národnej rady v súvislosti s výhradou voči termínu národnostná menšina a argumentovali ste, že to je pomaly neslušné a že mali by sme používať termín národnostná komunita. No, pán poslanec, vy si v prvom rade uvedomte, že ste poslanec Národnej rady Slovenskej republiky. Sľubovali ste na Ústavu Slovenskej republiky a v Ústave Slovenskej republiky máme veľmi jasne napísané, že Slovenská republika je založená aj na právach národnostných menšín a etnických skupín. Ak teda vy tvrdíte, že maďarská menšina nie je menšina, nie je menšina, ale je komunita, tak potom v tom prípade ja by som to na vašom miestne nerobil, lebo automaticky sa vyčleníte spod ochrany Ústavy Slovenskej republiky. Navyše máte veľmi jasný článok, štvrtý oddiel, články 33 a 34, práva národnostných menšín a etnických skupín v Ústave Slovenskej republiky. Národnostné menšiny je úplne normálny termín, ktorý sa používa v medzinárodnom práve, ktorý sa používa v medzinárodných dokumentoch. Čiže tvrdiť, že keď niekto použije tento termín, že ako keby sa vás dotkol a je to nekorektné, no tak to prvýkrát počujem a naozaj som vyvalil oči, že čo to rozprávate. Ale v poriadku, ak nechcete byť národnostnou menšinou, ale chcete byť nejakou národnostnou komunitou, tak v tom prípade sa nemôžete uchádzať ani o finančné prostriedky, ktoré idú napríklad z Fondu na podporu umenia, na podporu kultúry národnostných menšín. Ak ste teda neni národnostná menšina, tak potom ako národnostná menšina nepýtajte ani peniaze. Celkom logický dôsledok vašich slov.
40. schôdza NR SR - 11.deň - B. popoludní
Dátum: 2021-10-05
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

76. Ďakujem za slovo. Chcem poďakovať pánovi poslancovi Tarabovi za vystúpenie. Možno by som doplnil ešte niekoľko myšlienok. Viete, žijeme v takej paradoxnej situácii, že v Trestnom zákone chránime vajíčka orla kráľovského, prípadne iných živočíchov. Kto by tieto vajíčka zničil, tak ho trestne stíhame. Za zničenie takýchto vajíčok sú jednak peňažné tresty, alebo aj iné druhy trestov. Spoločnosť sa v tomto prípade správa zodpovedne. Ale chcem sa spýtať kolegov z tej liberálnejšej časti politického spektra, či nie je pre nich absurdné, že na jednej strane schvaľujú zvýšenú ochranu nenarodených detí živočíchov, ale nenarodené dieťa človeka je pre nich vec, ktorú možno ukončiť v podstate bezdôvodne zo dňa na deň len tak. A keď tu príde pani poslankyňa Záborská so zákonom, ktorý neberie to právo slobodného rozhodnutie, ako povedala správne aj pani poslankyňa Tabák, slobodné rozhodnutie nám zostáva, zákon pani Záborskej neberie právo slobodného rozhodnutia ženy, len jej chce pomôcť, aby si dobre rozmyslela v podstate nezvratný krok, ak to raz urobí a dá si zobrať dieťa, tak to je nezvratné, to sa nedá napraviť, že vymaže status na Facebooku a všetko je v poriadku. To sa nevráti už nikdy. A tie ženy, ktoré boli na interrupciách, celý život si nesú túto traumu so sebou. (Reakcia z pléna.) No tak všetky nie (povedané so smiechom), ale väčšina si ich nesie. Tie, ktoré majú citlivé srdce, tak tie si tú traumu nesú, jasné, však máme aj bezcitných ľudí, ktorí možno zabíjajú od rána do večera a nenesú si žiadnu traumu so sebou. Ten zákon chce pomôcť tým, tým citlivým.
40. schôdza NR SR - 9.deň - A. dopoludnia
Dátum: 2021-09-30
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

92. Ďakujem za slovo. Vážený pán generálny prokurátor, väčšina ľudí našťastie nemá skúsenosti s prácou orgánov činných v trestnom konaní, ale sem-tam preniknú na verejnosť informácie, ktoré možno tých ľudí zarazia. Ak tu niekto sa pýtal na dôveru voči Generálnej prokuratúre, ja sa chcem spýtať na váš názor, ako vy hodnotíte, keď si občania Slovenskej republiky majú možnosť prečítať v nejakom uznesení z nejakých odposluchov, ako sa medzi sebou rozprávajú elitní vyšetrovatelia najzávažnejších káuz. Ako hodnotíte, keď sa medzi sebou rozprávajú ako poslední mafiáni, že toho treba odje-, píp, alebo toho treba odje-, píp, alebo koho by bolo ešte dobre odje-, píp? Ja si myslím, že ak je tu nedôvera v orgány činné v trestnom konaní, tak je to predovšetkým preto, že vidíte, ako tí ľudia uvažujú. Tu nejde, že im niečo ujde. To ide o spôsob uvažovania. To sú mäsiari, ktorí sa takýmto spôsobom rozprávajú, a nie predstavitelia zákona. A toto by malo vadiť všetkým poslancom Národnej rady, nie z jednej alebo druhej strany. Ak sa vyšetrovatelia, a to sú tzv. elitní vyšetrovatelia, medzi sebou takto rozprávajú, veď to je škandál najhrubšieho zrna. To je niečo tak nepredstaviteľné, čosi tak hrozné, že podľa môjho názoru by sme sa všetci postaviť proti tomu a jasne to odsúdiť. Takže aj toto spôsobuje nedôveru v orgány činné v trestnom konaní podľa môjho názoru, lebo chcem sa vás spýtať, pán generálny prokurátor, ako to vy vnímate ako skúsený... (Prerušenie vystúpenia časomerom.)
40. schôdza NR SR - 8.deň - B. popoludní
Dátum: 2021-09-29
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

83. Ďakujem. Ďakujem za slovo. Pani poslankyňa Zemanová, ja som sa vyjadroval k procedúre k predloženému návrhu zákona a to súvisí, takže nebol, neporušil som rokovací poriadok. K pánovi poslancovi Pročkovi. Pán poslanec, niekedy radšej vy o trenírkach a ústach niekoho nerozprávajte a kontrolujte si, či ich vy nosíte, lebo poznáme prípady, keď ste behali bez trenírek. (Smiech v pléne.) K pánovi predsedovi parlamentu a Peťovi Pčolinskému. Ja som to naozaj v dobrom myslel, nechcem to ani zneužívať. Vzniklo to z danej situácie. A možno som zabudol ďalší príklad povedať. Viete, dva roky tu rešpektujeme, že poslanci pri vystupovaní nevyťahujú žiadne transparenty, žiadne nejaké názorné pomôcky. Keď tu Igor Matovič vytiahol ten plagát, bez ohľadu na to, či vniesol, alebo nevniesol, to je jedno, ale on môže všetko porušovať. My to tu všetci rešpektujeme, nikto to nevyťahuje, nikto to nezneužíva, Igor Matovič môže a predseda parlamentu mu povedal, že to je v poriadku, lebo to nevniesol do sály. Viete, a týmto, týmto, tým, že porušujeme pravidlá, a to už je jedno, či písané, alebo nepísané, tým kazíme tú morálku v parlamente. Keď budú sa dodržiavať pravidlá, tak verte, že bude aj to rokovanie pokojnejšie a nebudeme musieť dávať, pán poslanec Pročko, toľko procedurálnych návrhov, aby sme vás stále opravovali, ako máte viesť schôdzu. Takže to je ten základný problém. Na záver chcem len toľko povedať. Kto chcel počuť, čo som hovoril, tak počul a kto nechcel, no tak to už musíme zobrať na vedomie.
40. schôdza NR SR - 8.deň - B. popoludní
Dátum: 2021-09-29
Poslanec: Podmanický, Ján (SMER - SD)
Druh vystúpenia: Vystúpenie

69. Ďakujem za slovo. Vážený pán podpredseda, vážený pán predseda Národnej rady, vážení kolegovia, kolegyne, v prvom rade sa ospravedlňujem pánovi poslancovi Svrčekovi, lebo som si neuvedomil, že to zle skloňujem. Možno sme sa pri predchádzajúcom bode zasmiali, bola to naozaj vtipná situácia, ale viete, niekedy je to smiech cez plač. Toto už naozaj nie je smiešne, akým spôsobom sa do Národnej rady predkladajú zákony, ako sa v kuse opravujú. Niekedy sú tie pozmeňujúce návrhy, ktoré sa takto vložia už pri hlasovaní, dlhé aj niekoľko strán. Zneužíva sa inštitút skráteného legislatívneho konania. Schôdza beží tak, ako beží, ako nikdy schôdza, poslanci nerokovali. Častokrát nemá kto predkladať zákony, častokrát máme prestávky. Tie zákony skáču jako noty, jako... (reakcia z pléna). Prosím? Pani poslankyňa Zemanová, nech sa páči, povedzte, čo chcete povedať... (Smiech v sále. Prerušenie vystúpenia predsedajúcim.) Laurenčík, Milan, podpredseda NR SR Prosím, ukľudnime sa, páni poslanci. Pán poslanec Podmanický, pokračujte. Podmanický, Ján, poslanec NR SR Ďakujem pekne. Ja som myslel, že má nejakú konštruktívnu pripomienku. No skrátka, sami vidíte, že keď nedodržiavame nejakú štábnu kultúru, keď si z rokovacieho poriadku robíme holubník, tak potom sa nám to jednoducho všetko sype. Ja napríklad som zásadne proti tomu, aj čo sa uznieslo na grémiu, že zákony môžu bežať, aj keď tu nie je predkladateľ. Prosím vás, nebláznime. Dodržujme aspoň pri procedúrach v parlamente literu zákona a nejakú skúsenosť a prax, ktorá tu bola. Nedegradujme ten parlament úplne na štvrtú cenovú úroveň. Takto to jednoducho ďalej nemôže byť. Aspoň tu dodržujme nejaký poriadok, nejakú racionalitu, nejakú, nejaký optimálny spôsob rokovania. Pôvodne som myslel, že poprosím pána predsedu parlamentu, aby zvolal poslanecké grémium k tomu. Viem, že nemám na to právo, ale chcel som ho o to požiadať. Ale nejdem ho o to žiadať. Ja verím, že si to vládna koalícia vyhodnotí, že takto vyjdete na posmech a to, čo sa bude diať v parlamente, bude len obrazom toho, ako riadite štát – chaos, neporiadok, nekompetentnosť. Takže chcem poprosiť, pán predseda parlamentu, už si urobte poriadok vo vládnej koalícii. Urobte si poriadok aj v parlamente, aby to malo všetko nejaký logický postup. Nemôžeme mať 20-krát termínované body, prelínajú sa nám schôdze, jedna schôdza sa prelína s druhou, druhá s treťou, tretia so štvrtou, potom sa vrátime k druhej schôdzi, potom k tretej schôdzi. To fakt by sme potrebovali návod už na použitie, ako máme ďalej pokračovať. Takže v dobrom to hovorím, pán predseda parlamentu. Vráťme sa k osvedčeným spôsobom rokovania bez ohľadu na to, aké máme názory. A že názory máme rozličné, to je úplne normálne, ale dodržujme aspoň nejaké základné pravidlá a verte, že sa nám bude lepšie rokovať, aj sa nám zlepšia vzťahy. Ďakujem pekne.
40. schôdza NR SR - 8.deň - B. popoludní
Dátum: 2021-09-29
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

61. Ďakujem za slovo. Vážený pán poslanec, vážený pán poslanec, chcem vás poprosiť, aby ste apelovali na ministrov vlády Slovenskej republiky, aby prestali s týmto zneužívaním rokovacieho poriadku na dodatočné dopĺňanie zákonov. Ak nemajú zákon dobre pripravený, nech ho nedávajú do parlamentu. Veď ja viem, že sa stane, že niekedy pri nejakej diskusii ešte niečo vznikne, ale tu sa to stáva pravidlom. Tu sa to stáva pravidlom, že koalícia si takýmto a inými spôsobmi otvárajú zákony, zľava-sprava, zhora-zdola. Rokovanie parlamentu, rokovanie parlamentu skáče z jedného bodu k desiatemu, z desiateho bodu k tretiemu, z tretieho k dvadsiatemu... (Prerušenie vystúpenia predsedajúcim.) Laurenčík, Milan, podpredseda NR SR Pán poslanec, na pána poslanca Svrčeka by ste mali reagovať. Podmanický, Ján, poslanec NR SR Áno, však to hovorím pánovi poslancovi Svrčkovi, aby apeloval na ministrov slovenskej vlády (ruch v sále), aby tu jednoducho toto prestalo. Naozaj, ak si zoberieme, ako sme dostali teraz program rokovania tejto schôdze, pán poslanec Svrček, aj vy ste ho zrejme dostali (smiech v pléne), tak k tomu potrebujeme, prosím vás pekne, návod na použitie. Veď tu už nikto nevie, kedy ktorý bod ide. Schôdze sa navzájom prerušujú, pokračujú. Prosím vás, to je normálne ako už, to už je nenormálne toto, čo sa deje v tomto slovenskom parlamente. Tak vás chcem poprosiť, pán poslanec Svrček, pán poslanec Svrček, vás chcem poprosiť, buďte taký dobrý a dohovorte členom vlády, že toto nech už nerobia. (Smiech v sále. Potlesk.) Ďakujem pekne.
40. schôdza NR SR - 8.deň - B. popoludní
Dátum: 2021-09-29
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

28. Ďakujem za slovo. Vážený pán poslanec, vo svojom vystúpení ste kritizovali Generálnu prokuratúru, že nedostatočne komunikuje a ako keby rezignovali na nejakú snahu získať väčšiu dôveru v spoločnosti. Ja, pán poslanec, v tomto s vami nesúhlasím. Naopak, ja sa domnievam, že Generálna prokuratúra si získava dôveru v spoločnosti a dostatočne komunikuje. Svedčia o tom viaceré odôvodnenia uznesení, ktoré na desiatkach stranách zverejňujú. Ja si myslím, že to je, čo je lepšie zdôvodnenie, ako keď niekto zverejní kompletný spis s riadnym komplexným odôvodnením? Ale keby aj ste mali pravdu, tak nie je predsa úlohou Generálnej prokuratúry bodovať v nejakých rebríčkoch dôveryhodnosti alebo v nejakých iných súťažiach krásy. Predsa Generálnu prokuratúru sme nezriadili nato, aby zabezpečovala dôveru v štát, ale preto, a to je jej ústavná pôsobnosť, aby kontrolovala zákonnosť jednotlivých procesov, ktoré sa v štáte dejú. To je jej hlavná úloha, či už v ústave definovaná, alebo v zákone. A ja si myslím, že toto je absolútne kľúčové, že Generálna prokuratúra pod vedením súčasného generálneho prokurátora ukazuje, že rozhoduje zákonne a snaží sa, aby zákonnosť bola dodržiavaná, či sa nám to páči, alebo sa nám to nepáči. Ja nemám dôvod nejako nadbiehať pánovi generálnemu prokurátorovi, ja ho osobne nepoznám, ale vždy som ho vnímal ako človeka s vysokou profesionalitou, s úctou k zákonu, s úctou k spravodlivosti, a ja si myslím, že to vo svojom pôsobení dokazuje, či sa to už komu páči, alebo nepáči, či sa to páči médiám, alebo nepáči médiám. Podľa mňa to je kľúčové, dohliadať nad zákonnosťou jednotlivých procesov, aby tu boli dodržiavané princípy právneho štátu.
43. schôdza NR SR - 1.deň - B. popoludní
Dátum: 2021-09-28
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

82. Juraj, ja som bol jeden z tých, ktorí podpísali zvolanie tejto mimoriadnej schôdze, takže myslím si, že nemusíš mať obavu, že či mi ide o to, aby sa hľadalo nejaké riešenie s tou katastrofálnou situáciou, ktorá vzniká v oblasti cien energií. Ale ty sám si niekoľkokrát vyhlásil pre rôzne agentúry, keď sa išla zvolávať táto schôdza, že chceš počuť nejaké riešenia od vlády, že chcete diskutovať s vládou, však parlament je od slova rozprávať. Ja si stále myslím, že minister Sulík vystúpil pomerne vecne, nejaká dávka kritiky, panebože, veď po Matovičovi už musíte byť zvyknutí na všetko, toto bol slabý odvar, toto sa mohlo úplne v pohode zvládnuť. A takisto si nemyslím, a znova to zopakujem, že je správne, že sa mu zabránilo vystúpiť. Ja si myslím, že zbytočne sa z toho téma urobila. Juraj, a takisto nesúhlasím s tým, čo si povedal, že to zrežírovali. A prosím vás, kolegovia, už nehovorte takéto hlúposti, to vzniklo úplne z naivnej situácie a zasa tak nepreceňujte koalíciu, aby takú ťažko sofistikovanú operáciu ako zrežírovanie Sulíkovho nevystúpenia zvládli. Veď vidíte, že nevedia sa stretnúť na to, aby prerokovali nejaký bod programu. Stále nerokujeme. Takže prosím vás, nepreceňujte ich, oni to nedokážu zrežírovať, takúto vec. (Reakcia z pléna a smiech v sále.) Dobre, Dušan. Tak končím. (Smiech poslanca.)